南豐軍山廟碑
作者：曾肇
朝代：宋

paragraphs: 土膏起兮，泉流駛兮。
牧徂於田，偕婦子兮。
既耕且藝，耘且耔兮。
一歲之功，在勤始兮。
野無蟊螟，塘有水兮。
非神之力，其誰使兮。
我苞盈兮，我實成兮。
揮鐮銍銍，風雨聲兮。
囷倉露積，如坻京兮。
遺𥟱滯穗，富鰥煢兮。
飲食勸酬，銷忿爭兮。
儻非神助，歲莫登兮。
我有室家，神所祐兮。
我有旌倪，神所壽兮。
神之惠我，維其舊兮。
上之報神，亦云厚兮。
釃酒刑牲，殽杯豐兮。
吹簫考鼓，聲逢逢兮。
我民薦獻，無終窮兮。
千秋萬歲，保斯宮兮。